b'\n_START_ARTICLE_\nWoldemar Eugen Grohmann\n_START_PARAGRAPH_\nWoldemar Eugen Grohmann (14. august 1802 T\xc3\xbcri \xe2\x80\x93 13. november 1874 T\xc3\xbcri) oli Eesti vaimulik._NEWLINE_Grohmann \xc3\xb5ppis Paide kreiskoolis, 1815\xe2\x80\x931821 Tallinna g\xc3\xbcmnaasiumis ning 1821\xe2\x80\x931824 Tartu \xc3\xbclikooli usuteaduskonnas. Ordineeriti \xc3\xb5petajaks 2. detsembril 1828._NEWLINE_Oli aastatel 1828\xe2\x80\x931874 (kutsuti 14. juunil 1828) T\xc3\xbcri P\xc3\xbcha Martini koguduse \xc3\xb5petaja. Oli veel Peterburi kindralkonsistooriumi liige (\xc3\xbclemkonsistooriumi n\xc3\xb5unik) 31. maist 1857\xe2\x80\x931866. Sai 30. juunil 1865 J\xc3\xa4rva praostiks._NEWLINE_Grohmann asutas T\xc3\xbcrile kihelkonnakooli tasemel koolmeistrite kooli, kus aastal 1838 oli 11 \xc3\xb5pilast. Ta oli T\xc3\xbcri piibliseltsi asutaja ja eesistuja, samuti aastast 1841 \xc3\x95petatud Eesti Seltsi liige, 9. septembrist 1842 Eestimaa Kirjanduse \xc3\x9chingu liige ja oli Eestimaa pastorite raamatukogu biliotekaar. Pastor Carl Matthias Henningi aastal 1837 v\xc3\xa4lja antud jutluseraamatus ilmusid ka Grohmanni jutlused. Aastal 1845 andis v\xc3\xa4lja eestikeelse katekismuse koos salmidega. Kuulus aastal 1860 moodustatud uue testamendi revideerimise t\xc3\xb6\xc3\xb6r\xc3\xbchma. Asutas koos t\xc3\xbctardega T\xc3\xbcri kiriklas raamatukogu, kirikukoori jm. T\xc3\xbcri koguduse meeskoor osales aastal 1869 Tartus peetud I \xc3\xbcldlaulupeol.\n_START_SECTION_\nIsiklikku\n_START_PARAGRAPH_\nTema isa Justus Heinrich Grohmann oli T\xc3\xbcri P\xc3\xbcha Martini koguduse \xc3\xb5petaja, tema poeg Karl Woldemar Emil Grohmann oli luterlikuks vaimulikuks Tveris ja hiljem Tallinna Jaani koguduse \xc3\xb5petajaks, pojapoeg Gottwald Eugen Eduard Grohmann oli P\xc3\xbcha Jakobi koguduse \xc3\xb5petaja, pojapoeg Gottfried William August Grohmann oli Risti ja Tallinna Jaani koguduse \xc3\xb5petaja.'